b"\n_START_ARTICLE_\nC\xc3\xa9sar Ca\xc3\xb1as Paredes\n_START_SECTION_\nTraject\xc3\xb2ria esportiva\n_START_PARAGRAPH_\nNascut al barri barcelon\xc3\xad de Canyelles, Ca\xc3\xb1as va comen\xc3\xa7ar a practicar el bicitrial a 14 anys (cap a 1989), despr\xc3\xa9s d'haver vist uns nois del seu barri entrenant amb les bicicletes. De seguida, n'hi va demanar una al seu pare i un cop aquest l'hi compr\xc3\xa0 (concretament, una Monty, marca que pilot\xc3\xa0 durant tota la seva carrera), va fer-hi r\xc3\xa0pids progressos i ja el 1990 va disputar la seva primera cursa, classificant-s'hi en vuitena posici\xc3\xb3. El 1992 comen\xc3\xa7\xc3\xa0 a competir en el Campionat del M\xc3\xb3n en categoria j\xc3\xbanior, i un any despr\xc3\xa9s, a 18 anys, fou promogut a la m\xc3\xa0xima categoria d'aquest esport, Elit._NEWLINE_Durant tota la seva etapa en l'alta competici\xc3\xb3, Ca\xc3\xb1as destac\xc3\xa0 pel seu alt poder de concentraci\xc3\xb3, impuls i habilitat, superant les zones amb gran rapidesa. Al final de la seva carrera, es va associar amb el seu m\xc3\xa0xim rival i company d'equip, Ot Pi, dedicant-se a oferir plegats tota mena d'exhibicions amb la seva empresa Bike Shows Team."